KIRJALLINEN KYSYMYS E-1122/01 esittäjä(t): Raffaele Costa (PPE-DE) komissiolle. Italian kaasumarkkinoiden vapauttamista koskeva tarkistamispyyntö.



Virallinen lehti nro 081 E , 04/04/2002 s. 0011 - 0011



KIRJALLINEN KYSYMYS E-1122/01 esittäjä(t): Raffaele Costa (PPE-DE) komissiolle (6. huhtikuuta 2001) Aihe: Italian kaasumarkkinoiden vapauttamista koskeva tarkistamispyyntö Tiedustelisin komissiolta, mihin toimiin Euroopan unioni aikoo ryhtyä, jotta Italiassa lopultakin aloitettaisiin lämmitykseen käytetyn kaasun jakelun, kuljetusten ja myynnin vapauttaminen? Tästä palvelusta vastaavat tällä hetkellä yksinomaan Società Nazionale Metanodotti -yhtiöön kuuluvat yritykset, joista ITALGAS- ja EDISON-yhtiöillä on johtava asema markkinoilla. Nämä yhtiöt soveltavat ehtoja, hintoja ja normeja ilman asiasta vastaavan viranomaisen tai käyttäjien todellista valvontaa, jotka eivät voi neuvotella tai keskustella tai valvoa objektiivisesti toimitusten hintoja, kulutusta, määrää ja laatua. Loyola de Palacion komission puolesta antama vastaus (7. syyskuuta 2001) Maakaasun sisämarkkinoita koskevista yhteisistä säännöistä 22. kesäkuuta 1998 annetulla Euroopan parlamentin ja neuvoston direktiivillä 98/30/EY(1) otetaan käyttöön kilpailu kaasumarkkinoilla ja velvoitetaan jäsenvaltiot avaamaan vähintään 20 prosenttia kysynnästä kilpailulle. Italia on pannut direktiivin täytäntöön lähinnä 23. toukokuuta 2000 päivätyllä hallituksen asetuksella (asetus nro 164/2000), joka tuli voimaan 21. kesäkuuta 2000. Italia menee täytäntöönpanossaan pitemmälle kuin mitä direktiivissä vaaditaan, sillä 65 prosenttia lopullisesta asiakaskysynnästä on jo vapautettu. Markkinat vapautuvat kaikille asiakkaille (100-prosenttinen avautuminen) 1. tammikuuta 2003. Muiden jäsenvaltioiden tavoin tilanne Italiassa on kuitenkin se, että todellinen valinnanvapaus toteutuu asteittain, sillä suurimmalla osalla kaasumarkkinoita vallitsee lähes monopoli. Parlamentin jäsenen kysymyksestä käy ilmi, parlamentin jäsen pitää EDISON-yhtiötä SNAM-yhtiön tytäryhtiönä. Näin ei kuitenkaan ole. EDISON kuuluu MONTEDISON-yhtymään, joka on riippumaton ENI-yhtymästä, johon SNAM kuuluu. Italian viranomaiset ovat ryhtyneet toimenpiteisiin parantaakseen tilannetta, jossa kilpailua on vähän. Ne ovat määränneet, ettei yksikään operaattori saa 1. tammikuuta 2003 lähtien myydä loppukäyttäjille yli 50:ttä prosenttia vuotuisesta kansallisesta kaasunkulutuksesta ja ettei yksikään operaattori saa 1. tammikuuta 2002 lähtien tuoda Italian putkistoon enempää kuin 75 prosenttia vuotuisesta kansallisesta kaasunkulutuksesta. Lukuja lasketaan vuosittain 2 prosenttia vuoteen 2010 saakka. Italian sääntelyviranomainen vastaa Italian maakaasun kuljetuksen, varastoinnin ja jakelun hintojen vahvistamisesta, ja se on komission tietojen mukaan parhaillaan vahvistamassa näitä hintoja. Lisäksi sähkön ja maakaasun sisämarkkinoita koskevia yhteisiä sääntöjä koskevalla komission uudella direktiiviehdotuksella(2) on tarkoitus poistaa jäljellä olevat suurimmat kilpailun esteet ja luoda tasavertaiset kilpailuedellytykset yhteisön kaasumarkkinoille. Muiden vaatimusten ohella ehdotuksessa vahvistetaan nykyisiä säännöksiä, joilla varmistetaan siirto- ja jakeluverkon operaattoreiden riippumattomuus ja vahvistetaan vähimmäisvaltuudet kansallisille sääntelyviranomaisille. (1) EYVL L 204, 21.7.1998. (2) KOM(2001) 125 lopullinen.